ai4bharat/Pralekha huggingface dataset:
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
மத்திய மீன்வளம், கால்நடைப் பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா, ஐ.சி.ஏ.ஆர்-சிபாவின் இறால் விவசாயிகள் மாநாடு -2023 இன் இரண்டாவது பதிப்பை 2023 செப்டம்பர் 14 அன்று நவ்சாரியில் தொடங்கி வைக்கிறார்
மத்திய மீன்வளம், கால்நடைப் பராமரிப்பு மற்றும் பால்வளத்துறை அமைச்சர் திரு. பர்ஷோத்தம் ரூபாலா, 2023 செப்டம்பர் 14அன்று நவ்சாரியில் ஐ.சி.ஏ.ஆர்-சிபாவின் இறால் விவசாயிகள் மாநாடு -2023 இன் இரண்டாவது பதிப்பை குஜராத் அரசின் வேளாண்மை, கால்நடைப் பராமரிப்பு, பசு இனப்பெருக்கம், மீன்வளம் மற்றும் ஊரக வளர்ச்சித் துறை அமைச்சர் திரு. ராகவ்ஜி பாய் ஹன்ஸ்ராஜ்பாய் படேல், நவ்சாரி நாடாளுமன்ற உறுப்பினர் திரு. சி.ஆர்.பாட்டீல் மற்றும் குஜராத் சட்டமன்ற உறுப்பினர் ஆர்.சி.படேல் முன்னிலையில் தொடங்கி வைக்கிறார்.
சிபா மற்றும் தேசிய மீன்வள மேம்பாட்டு வாரியம்  இடையே புரிந்துணர்வு ஒப்பந்தங்கள்; தேசிய மீன்வள மேம்பாட்டு வாரியம் வழங்கும் பிரீமியம் மானியம் மற்றும் எஃப்.எஃப்.பி.ஓ.வுக்கு தொழில்நுட்ப ஆதரவுடன் மீன்வளர்ப்புக்கான காப்பீட்டை செயல்படுத்த முறையே குஜராத்தின் சிபா மற்றும் மீன் பண்ணையாளர் உற்பத்தியாளர் அமைப்பு  ஆகியவை இந்த மாநாட்டின் போது செயல்படுத்தப்பட உள்ளன. இந்திய வேளாண் காப்பீட்டு நிறுவனத்தின் இறால் வளர்ப்பு காப்பீட்டுத் திட்டமும் அறிமுகப்படுத்தப்படும் என்று எதிர்பார்க்கப்படுகிறது.
தற்போதைய இறால் ஏற்றுமதி சூழல் மற்றும் உடனடி வாய்ப்புகள், நோய் தடுப்பு மற்றும் மேலாண்மை ஆகியவற்றை விவரிக்கும் தொழில்நுட்ப அமர்வு உள்ளிட்ட அமர்வுகள் நடைபெறும். இறால்கள் மற்றும் மீன்களின் நேரடிக் காட்சியுடன் கண்காட்சி, புத்தகங்கள் மற்றும் வெளியீடுகள் வெளியீடு மற்றும் விவசாயிகளுக்கு மீன்குஞ்சுகள் விநியோகம் ஆகியவையும் ஏற்பாடு செய்யப்பட்டுள்ளன.
இந்த மாநாட்டில் மீன்வளர்ப்பு காப்பீடு குறித்த சிறப்பு அமர்வும், குறிப்பாக இறால் விதை தரம், இறால் விலை, பல்வகைப்படுத்தல் மற்றும் மின் கட்டணம் போன்ற தேவைகள் குறித்து விவாதிக்க துறைகளுக்கு இடையேயான அதிகாரிகள் பங்கேற்கும் குழு விவாதமும் திட்டமிடப்பட்டுள்ளது.
ஐ.சி.ஏ.ஆர்-சிபா இயக்குநர் டாக்டர் குல்தீப் கே லால் மேற்பார்வையில், சென்னையில் உள்ள ஐ.சி.ஏ.ஆர்-மத்திய உவர்நீர் மீன்வளர்ப்பு நிறுவனத்தின்  நவ்சாரி-குஜராத் பிராந்திய மையத்தின் அறிவியல் குழு இந்த நிகழ்வை ஏற்பாடு செய்கிறது.
வேளாண் காப்பீட்டு நிறுவனத்தின் தலைவர் மற்றும் நிர்வாக இயக்குநர் திருமதி கிரிஜா சுப்பிரமணியன், ஐ.சி.ஏ.ஆரின் துணை இயக்குநர் ஜெனரல் , நவ்சாரி வேளாண் பல்கலைக்கழகத்தின் துணைவேந்தர் டாக்டர் ஜே.கே.ஜெனா, கடலோர நீர்வாழ் உயிரின வளர்ப்பு ஆணையத்தின் உறுப்பினர் செயலாளர் டாக்டர் இசட்.பி.படேல், குஜராத் அரசின் மீன்வள ஆணையர் டாக்டர் வி.கிருபா திரு. நிதின் சங்வான், தேசிய மீன்வள மேம்பாட்டு வாரியத்தின் தலைமை நிர்வாகி டாக்டர் எல்.நரசிம்ம மூர்த்தி ஆகியோர் பங்கேற்று விவசாயிகளுடன் கலந்துரையாடுகின்றனர்.
புவி அறிவியல் அமைச்சகம்
மத்தியப் பிரதேசத்தில் மேலும் சில பகுதிகள், சத்தீஸ்கர், ஒடிசா, மேற்கு வங்கம், ஜார்கண்ட் மற்றும் பிகாரின் எஞ்சியப் பகுதிகள் மற்றும் கிழக்கு உத்தரப் பிரதேசத்தின் சில பகுதிகளுக்கு தென்மேற்கு பருவமழை மேலும் முன்னேற்றம் அடைவதற்கான வாய்ப்புகள் சாதகமாக உள்ளன
இந்திய வானிலை துறையின் தேசிய வானிலை முன்னறிவிப்பு மையத்தின் படி:
குறிப்பிடத்தகுந்த வானிலை அம்சங்கள்:
வடமேற்கு வங்காள விரிகுடாவின் எஞ்சியப் பகுதிகள், ஒடிசா, ஜார்கண்ட் மற்றும் பிகாரின் சில பகுதிகள் மற்றும் மேற்கு வங்கத்தின் பெரும்பாலான பகுதிகளுக்கு தென்மேற்கு பருவமழை மேலும் முன்னேற்றம் அடைந்துள்ளது.
மத்தியப் பிரதேசத்தில் மேலும் சில பகுதிகள், சத்தீஸ்கர், ஒடிசா, மேற்கு வங்கம், ஜார்கண்ட் மற்றும் பிகாரின் எஞ்சியப் பகுதிகள் மற்றும் கிழக்கு உத்தரப் பிரதேசத்தின் சில பகுதிகளுக்கு தென்மேற்கு பருவமழை அடுத்த 24 மணி நேரத்தில் மேலும் முன்னேற்றம் அடைவதற்கான வாய்ப்புகள் சாதகமாக உள்ளன.
வடமேற்கு வங்காள விரிகுடா மற்றும் அதை சுற்றியுள்ள பகுதிகள் மற்றும் அருகிலுள்ள மேற்கு வங்கம் மற்றும் வடக்கு ஒடிசாவின் கடற்கரையோர பகுதிகளில் குறைந்த காற்றழுத்த தாழ்வு நிலை தற்போது நிலை கொண்டுள்ளது.
அது இன்னும் தீவிரமடைந்து அடுத்த 2-3 தினங்களில் மேற்கு-வடமேற்கு திசையில் ஒடிசா, ஜார்கண்ட் மற்றும் வடக்கு சத்தீஸ்கரை நோக்கி நகரக்கூடும்.
இதன் காரணமாக, ஒடிசா, சத்தீஸ்கர், கிழக்கு மத்தியப் பிரதேசம், விதர்பா, தெலங்கானாவில் அடுத்த 3-4 நாட்களுக்கு கனமானது முதல் மிக கன மழை வரை பெய்யக்கூடும்.
மேற்கு வங்கம், சிக்கிம், பிகார், ஜார்கண்ட், உத்தரப் பிரதேசம் மற்றும் உத்தரகாண்டில் அடுத்த 4-5 நாட்களுக்கு அதிக மழையும், அவ்வப்போது பலத்த மழையும் பெய்யக்கூடும்.
மகாராஷ்டிரா மற்றும் கோவாவின் கடலோர மற்றும் அருகிலுள்ள மலை மாவட்டங்களிலும், கர்நாடகாவிலும் அடுத்த ஐந்து நாட்களுக்கு அதிக முதல் மிக கன மழை வரை பெய்யக்கூடும்.
ஜூன் 12 முதல் 15 வரை கொன்கன் மற்றும் கோவாவின் சில இடங்களில் மிக கன மழையும், ஜூன் 14 மற்றும் 15 ஆகிய நாட்களில் மத்தியப் பிரதேசத்தில் மிக கன மழையும், ஜூன் 12 முதல் 15 வரை கேரளாவின் சில பகுதிகளில் மிக கன மழையும் பெய்யக்கூடும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1726594
-------
(Visitor Counter : 115
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
2022 ஜூலை 14 அன்று கால்நடை பராமரிப்பு, கட்டமைப்பு, மேம்பாட்டு நிதிய மாநாடு நடைபெறவுள்ளது
கால்நடை பராமரிப்பு, கட்டமைப்பு, மேம்பாட்டு நிதிய திட்டங்களை மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா தொடங்கிவைத்து, கால்நடை பராமரிப்பு, கட்டமைப்பு நிதிய மாநாட்டில் 75 தொழில் முனைவோரை பாராட்டவுள்ளார். மீன்வளம், கால்நடை பராமரிப்பு மற்றும் பால்வளத்துறை இணையமைச்சர் டாக்டர் சஞ்ஜீவ் குமார் பல்யான், மீன்வளம், கால்நடை பராமரிப்பு, பால்வளம் மற்றும் தகவல் ஒலிபரப்புத்துறை இணையமைச்சர் டாக்டர் எல்.முருகன் ஆகியோர் இந்த நிகழ்வில் உரையாற்றுவார்கள். சுதந்திரத்தின் 75-வது ஆண்டுப் பெருவிழாவின் ஒரு பகுதியாக, மீன்வளம், கால்நடை பராமரிப்பு மற்றும் பால்வள அமைச்சகம் 2022 ஜூலை 14 அன்று புதுதில்லியில் உள்ள டாக்டர் அம்பேத்கர் சர்வதேச மையத்தின் பீம் அரங்கில் கால்நடை பராமரிப்பு, கட்டமைப்பு, மேம்பாட்டு நிதிய மாநாட்டிற்கு ஏற்பாடு செய்துள்ளது.
அறிவுபகிர்வுக்கான தளத்தை வழங்குதல், ஏஹெச்ஐடிஎஃப்-ன் செயல்பாட்டு விதிமுறைகள் 2.0, மறுசீரமைக்கப்பட்ட ஏஹெச்ஐடிஎஃப் இணையப்பக்கம், கடன் உத்தரவாத இணையப்பக்கம் ஆகியவற்றை தொடங்குதல், ஏஹெச்ஐடிஎஃப் ஆதரவுடன் ஐந்து பெரிய திட்டங்களின் தொடக்கம், தொழில்முனைவோர் / கடன் வழங்குவோர் மற்றும் சம்பந்தப்பட்ட அனைவருக்கும் இடையே தொடர்புடன் இருப்போர், வளர்ந்துவரும் தொழில்முனைவோர் ஆகியோரை பாராட்டுதல் இந்த மாநாட்டின் நோக்கமாகும்.
பிரதமரின் தற்சார்பு இந்தியா திட்டம் ரூ.15,000 கோடி மதிப்பில் கால்நடை பராமரிப்பு, கட்டமைப்பு, மேம்பாட்டு நிதியம் பற்றி குறிப்பிட்டுள்ளது. தனிநபராக தொழில்முனைவோர், தனியார் நிறுவனங்கள், விவசாயப் பொருள் உற்பத்தியாளர் அமைப்புகள் போன்றோரின் முதலீடுகளுக்கு ஊக்கமளிக்க இந்தத் திட்டம் ஒப்புதல் வழங்கியுள்ளது.
கால்நடை பராமரிப்பு மற்றும் பால்வளத் துறை இந்த மாநாட்டை இந்திய சிறுதொழில்கள் மேம்பாட்டு வங்கி மற்றும் தொழில்துறை சங்கங்களின் ஒத்துழைப்புடன் ஏற்பாடு செய்துள்ளது. இதில் தொழில்முனைவோர், கடன் வழங்குவோர், மத்திய-மாநில அரசு அதிகாரிகள் உட்பட 500-க்கும் அதிகமான பிரதிநிதிகள் பங்கேற்பார்கள் என்று எதிர்பார்க்கப்படுகிறது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1840905
குடியரசுத் தலைவர் செயலகம்
குடியரசுத் தலைவர் மேற்கு வங்கத்திற்கு நாளை பயணம்
குடியரசுத் தலைவர் திருமதி திரௌபதி முர்மு நாளை  மேற்கு வங்கத்திற்கு பயணம் மேற்கொள்கிறார் .
கொல்கத்தாவில் ஒரு நாள் தங்கியிருக்கும் குடியரசுத் தலைவர், கொல்கத்தாவில் உள்ள ஆளுநர் மாளிகையில் பிரம்ம குமாரிகள் ஏற்பாடு செய்துள்ள “போதையில்லா இந்தியா” இயக்கத்தின் கீழ் 'எனது வங்காளம், “போதை இல்லா வங்காளம்” இயக்கத்தைத் தொடங்கி வைக்கிறார். கார்டன் ரீச் ஷிப் பில்டர்ஸ் இன்ஜினியர்ஸ் லிமிடெட் நிறுவனத்தில் இந்திய கடற்படையின் 17 ஏ திட்டத்தின் ஆறாவது கப்பலான விந்தியகிரியின் தொடக்க விழாவில் அவர் கலந்து கொள்கிறார்.
பாதுகாப்பு அமைச்சகம்
மேற்கத்திய விமானப் படை பிரிவின் தலைமைத் தளபதி ஏர்மார்ஷல் சி.ஹரிகுமார் பாட்டியாலா விமானப்படை நிலையத்திற்கு வருகை தந்தார்
மேற்கத்திய விமானப் படை பிரிவின் தலைமைத் தளபதியும், விமானப்படை மனைவியர் நலச்சங்கத்தின்  தலைவருமான ஏர்மார்ஷல் சி.ஹரிகுமார் பிவிஎஸ்எம், ஏவிஎஸ்எம். வி.எம், விஎஸ்எம், ஏடிசி பாட்டியாலா விமானப்படை நிலையத்திற்கு 2018 ஏப்ரல் 25 ஆம் தேதி சென்று பார்த்தார்.
அவர் இந்த விமான நிலையத்தை ஆய்வு செய்து விமானப்படை வீரர்களுடன் கலந்துரையாடினார். அவர்களிடம் தற்போதைய பாதுகாப்பு நிலவரம் குறித்தும், எதிர்கால சவால்கள் குறித்தும் அவர் பேசினார். இந்தப் பயணத்தின் போது பாட்டியாலா நிலையத்தின் போர்ச் செயல் தயார் நிலை குறித்து தலைமை தளபதிக்கு எடுத்துரைக்கப்பட்டது. சமீபத்தில் நடைபெற்ற ககன்சக்தி பயிற்சியில் இந்த விமானப்படை நிலையம் எடுத்துக் கொண்ட முயற்சிகளுக்கு அவர் பாராட்டுத் தெரிவித்தார்.
(Visitor Counter : 87
சாலைப் போக்குவரத்து மற்றும் நெடுஞ்சாலைத்துறை அமைச்சகம்
ஜம்மு - ஸ்ரீநகர் இடையேயான தேசிய நெடுஞ்சாலைத்திட்டத்தை மத்திய அமைச்சர் நிதின் கட்கரி நேரில் ஆய்வு
ஜம்மு - ஸ்ரீநகர் இடையேயான தேசிய நெடுஞ்சாலைத்திட்டத்தை மத்திய சாலை போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி நேரில் சென்று ஆய்வு மேற்கொண்டார். ஜம்மு-காஷ்மீரின் துணை நிலை ஆளுநர் திரு மனோஜ் சின்கா, மத்திய இணையமைச்சர் டாக்டர் வி கே சிங் மற்றும் மத்திய இணையமைச்சர் திரு ஜிதேந்திர சிங் ஆகியோரும் இந்த ஆய்வில் கலந்துகொண்டனர்.
ஸ்ரீநகர்– பனிகால் பிரிவின் ஜம்மு முதல் உதம்பூர் மற்றும் ரம்பன் முதல் பனிகாலிருந்து ஸ்ரீநகர் தேசிய நெடுஞ்சாலை  என்ற சாலை திட்டம் கட்டமைக்கப்பட்டு வருவதையும் மத்திய அமைச்சர் மற்றும் குழுவினர் ஆய்வு மேற்கொண்டனர். இந்த சாலையின் சிறப்பு அம்சம் என்னவெனில் ஜம்மு மற்றும் ஸ்ரீநகரை அனைத்து பருவ காலங்களிலும் இணைக்கும் வகையிலான சாலை என்பது குறிப்பிடத்தக்கது.
சுமார் ரூ.35,000 கோடி மதிப்பீட்டில் ஜம்மு மற்றும் ஸ்ரீநகர் இடையேயானப் போக்குவரத்தை எளிதாக்கும் விதமான 3 வழிப்பாதை கட்டப்பட்டு வருகிறது.
சுகாதாரம் மற்றும் குடும்ப நலத்துறை அமைச்சகம்
கொவிட்-19 தடுப்பு மருந்து வழங்கலின் 229-வது நாள்: 66 கோடிக்கும் அதிகமானோருக்கு இது வரை தடுப்பூசிகள் செலுத்தப்பட்டுள்ளன
இன்றிரவு 7 மணி அளவில் வெளியான தற்காலிக அறிக்கையின் படி, 66 கோடிக்கும் அதிகமானோருக்கு  கொவிட்-19 தடுப்பூசிகளை நாடு இது வரை செலுத்தியுள்ளது.
இன்றிரவு 7 மணி அளவில் வெளியான தற்காலிக அறிக்கையின் படி, 69 லட்சத்திற்கும் அதிகமான ) தடுப்பூசி டோஸ்கள் இன்று வழங்கப்பட்டுள்ளன. இன்றைய தினத்திற்கான இறுதி அறிக்கைகள் இன்று பின்னிரவில் நிறைவு செய்யப்படும்.
இதுவரை ஒட்டுமொத்தமாக சுகாதார பணியாளர்களில் 1,03,59,284 பேருக்கு முதல் டோசும், 84,12,633 பேருக்கு இரண்டாவது டோசும், முன்கள பணியாளர்களில் 1,83,25,480 பேருக்கு முதல் டோசும், 1,33,12,134 பேருக்கு இரண்டாவது டோசும், 18-44 வயதுப் பிரிவினரில் 25,89,65,198 பேருக்கு முதல் டோசும், 2,97,99,597 பேருக்கு இரண்டாவது டோசும், 45-59 வயதுப் பிரிவினரில் 13,31,15,304 பேருக்கு முதல் டோசும், 5,58,15,121 பேருக்கு இரண்டாவது டோசும், 60 வயதுக்கு மேற்பட்டவர்களில் 8,79,81,364 பேருக்கு முதல் டோசும், 4,56,52,532 பேருக்கு இரண்டாவது டோசும் என மொத்தம் 50,87,46,630 முதல் டோசுகளும் 15,29,92,017 இரண்டாவது டோசுகளும் வழங்கப்பட்டுள்ளன.
இன்று மட்டும் , சுகாதார பணியாளர்களில் 433 பேருக்கு முதல் டோசும், 16,548 பேருக்கு இரண்டாவது டோசும், முன்கள பணியாளர்களில் 1,077 பேருக்கு முதல் டோசும், 67,729 பேருக்கு இரண்டாவது டோசும், 18-44 வயதுப் பிரிவினரில் 35,94,907 பேருக்கு முதல் டோசும், 10,39,972 பேருக்கு இரண்டாவது டோசும், 45-59 வயதுப் பிரிவினரில் 8,70,219 பேருக்கு முதல் டோசும், 6,34,347 பேருக்கு இரண்டாவது டோசும், 60 வயதுக்கு மேற்பட்டவர்களில் 3,91,310 பேருக்கு முதல் டோசும், 3,25,793 பேருக்கு இரண்டாவது டோசும் என மொத்தம் 48,57,946 முதல் டோசுகளும் 20,84,389 இரண்டாவது டோசுகளும் வழங்கப்பட்டுள்ளன.
கொவிட்-19 இடமிருந்து மக்களை காப்பாற்றக்கூடிய கருவியாக தடுப்புமருந்து வழங்கல் இருப்பதால், உயர்மட்ட அளவில் அது தொடர்ந்து ஆய்வு செய்யப்பட்டு, கண்காணிக்கப்படுகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1751205
சிறப்பு சேவைகள் மற்றும் கட்டுரைகள்
சென்னை விமான நிலையத்தில் நேராக்கப்பட்ட ப்ராவோ ஓடுபாதை நாளை முதல் பயன்பாட்டுக்கு வருகிறது
சென்னை விமான நிலையத்தில் நேராக்கப்பட்ட ப்ராவோ ஓடுதளம் நாளை  முதல் பயன்பாட்டுக்கு வருகிறது. இதன் மூலம் விமானங்களின் பாதுகாப்பான, விரைவான இயக்கம் உறுதி செய்யப்படும். மேலும், தற்போதுள்ள முதன்மை ஓடுபாதையின் கையாளும் திறனும் குறிப்பிடத்தக்க அளவு அதிகரிக்கும்.
சென்னை விமான நிலையத்தில் 90 சதவீத உள்நாட்டு, சர்வதேச. சரக்கு விமான போக்குவரத்து நடைபெற்று வரும் முதன்மை ஓடுபாதைக்கு இணையானதாக ப்ராவோ ஓடுபாதை இருக்கும். ஏற்கனவே இந்த ஓடுபாதை வளைவாக இருந்ததால் முதன்மை ஓடுபாதைக்கு வருவதற்கு கூடுதல் நேரம் பிடித்ததோடு எரிபொருளும் அதிகமாக செலவானது. தற்போது ப்ராவோ ஓடுபாதை நேராக்கப்பட்டதால் விமானங்களின் இயக்கங்கள் துரிதமாவது உறுதி செய்யப்படுவதோடு அதிக போக்குவரத்துள்ள நேரங்களில் தாமதமாவதும் தவிர்க்கப்படும்.
ப்ராவோ ஓடுபாதை செயல்பாட்டுக்கு வரும் நிலையில் வெளிச்செல்லும் விரைவு ஓடுபாதையின் 1 மற்றும் 2-க்கான பணிகள் முடியும் தருவாயில் உள்ளன. இது நிறைவடைந்த பின் மணிக்கு 36 விமான இயக்கங்கள் என்பது மணிக்கு 45-50 இயக்கங்களாக அதிகரிக்கும் என்று எதிர்பார்க்கப்படுகிறது.
சென்னை விமான நிலையத்தின் கார்ப்பரேட் தொடர்பு / மக்கள் தொடர்பு மேலாளர் திரு எல் விஷ்ணுதாஸ் வெளியிட்ட செய்திக் குறிப்பில் இதனைத் தெரிவித்துள்ளார்.
-------
(Visitor Counter : 104
சுகாதாரம் மற்றும் குடும்ப நலத்துறை அமைச்சகம்
கோவிட்-19 தயார்நிலை மற்றும் தடுப்பூசி முன்னேற்றம் குறித்து 5 கிழக்கு மாநிலங்களுடன் டாக்டர் மன்சுக் மாண்டவியா ஆய்வு
கோவிட்டுக்கு எதிரான போராட்டம், மத்திய மாநில அரசுகளின் கூட்டு முயற்சி மற்றும் பொறுப்பு என்றும், இந்தச் சவாலை நாம் கூட்டாகச் சந்தித்தோம்’’ என 5 கிழக்கு மாநில சுகாதாரத்துறை அமைச்சர்கள் கூட்டத்தில் மத்திய சுகாதாரத்துறை அமைச்சர் டாக்டர் மன்சுக் மாண்டவியா தெரிவித்தார்.
ஒடிசா, பீகார், சத்தீஸ்கர், ஜார்கண்ட் மற்றும் மேற்கு வங்கம் ஆகிய மாநிலங்களின் சுகாதாரத்துறை அமைச்சர்கள் மற்றும் முதன்மைச் செயலாளர்களுடன் கோவிட் தயார் நிலை குறித்து மத்திய சுகதாரத்துறை அமைச்சர் டாக்டர் மன்சுக் மாண்டவியா, இணையமைச்சர் டாக்டர் பாரதி பிரவீன் பவார் , நித்தி ஆயோக் சுகாதார உறுப்பினர் டாக்டர் வி.கே.பால் ஆகியோர் உடன் இருந்தனர்.
கோவிட் தொற்று மாறுபாடுகள் ஏற்பட்டாலும், ‘பரிசோதனை, கண்காணிப்பு, சிகிச்சை, தடுப்பூசி செலுத்துதல், கோவிட் தடுப்பு நடவடிக்கைகளை ஆகிய யுக்திகளை கோவிட் மேலாண்மைக்குப் பின்பற்ற வேண்டும் என டாக்டர் மன்சுக் மாண்டவியா வலியுறுத்தினார். இந்த மாநிலங்களில் கடந்த 2 வாரங்களில், தொற்றுப் பாதிப்புக் குறைந்தாலும், நாம் தொடர்ந்து விழிப்புடன் இருக்க வேண்டும் என அவர் குறிப்பிட்டார். தொற்றுப் பாதிப்பை தினசரி கண்காணிக்க வேண்டும் எனவும், ஆர்டி-பிசிஆர் பரிசோதனைகளை அதிகரிக்க வேண்டும் எனவும் அவர் வலியுறுத்தினார். மருத்துவமனையில் அனுமதிக்கப்படுபவர்கள் மற்றும் இறப்பு எண்ணிக்கையைக் கண்காணிக்க வேண்டும் எனவும் மாநிலங்களுக்கு அறிவுறுத்தப்பட்டன. தடுப்பூசி செலுத்தியவர்கள், தடுப்பூசி செலுத்தாமல் மருத்துவமனையில் அனுமதிக்கப்படுவர்கள், இறப்புகள், வென்டிலேட்டர் உதவியுடன் சிகிச்சை பெறுபவர்களின் விகிதங்களை ஆராய்வதும் முக்கியம் என அவர் தெரிவித்தார்.
கொவிட் அவசரகால நிதியை அனைத்து மாநிலங்களும் முழுமையாகப் பயன்படுத்த வேண்டும் எனவும் மத்திய சுகாதாரத்துறை அமைச்சர் வலியுறுத்தினார்.
தடுப்பூசி நடவடிக்கையைத் தீவிரபடுத்த வேண்டும் எனவும், ஆக்ஸிஜன் ஆலைகளை விரைவில் நிறுவ வேண்டும் எனவும், தொலை தூர மருத்துவச் சிகிச்சை வசதிகளைப் பயன்படுத்த வேண்டும் எனவும் அவர் வலியுறுத்தினார்.
மத்திய சுகாதாரத்துறை செயலாளர் திரு ராஜேஷ் பூஷன், இந்திய மருத்துவக் கவுன்சில் தலைமை இயக்குனர் டாக்டர் பல்ராம் பர்க்கவா உட்பட பலர் இந்தக் கூட்டத்தில் கலந்து கொண்டனர்.
மேலும் விவரங்களுக்கு இந்த ஆங்கிலச் செய்தி குறிப்பை காணவும்:
https://www.pib.gov.in/PressReleasePage.aspx?PRID=1793520
நிதி அமைச்சகம்
7 நிறுவனங்கள் சுமார் ரூ.34 கோடி அளவுக்கு உள்ளீட்டு வரி மோசடியில் ஈடுபட்டதை மத்திய ஜிஎஸ்டி அதிகாரிகள் கண்டுபிடித்தனர்
சரக்குகள் அனுப்பாமல், போலி ரசீதுகளை கணக்கு காட்டி ரூ.34 கோடி அளவுக்கு உள்ளீட்டு வரி மோசடி நடைபெற்றுள்ளதை கிழக்கு தில்லியில் உள்ள மத்திய சரக்கு மற்றும் சேவை வரி இயக்குனரகத்தின் வரி ஏய்ப்புத் தடுப்புத்துறை அதிகாரிகள் கண்டுபிடித்தனர்.
சரக்குகள் அனுப்பாமல், அரசுக்கு ஜிஎஸ்டி செலுத்தாமல், உள்ளீட்டு வரியை பெறும் நோக்கில் போலி ரசீதுகளை கணக்கு காட்டுவதற்காக 7 நிறுவனங்கள் உருவாக்கப்பட்டுள்ளன. இந்த நிறுவனங்கள், சரக்குகள் அனுப்பாமல் ரூ.220 கோடிக்கு சரக்குகள் அனுப்பியதாக ஜிஎஸ்டி ரசீககளை உருவாக்கி அதன் மூலம் மத்திய அரசிடமிருந்து உள்ளீட்டு வரியாக ரூ.34 கோடியை பெற்றுள்ளனர். இந்த மோசடியில் திரு ரிஷப் ஜெயின் மூளையாக செயல்பட்டு போலி ரசீதுகளை உருவாக்கியுள்ளார். இந்த குற்றத்தை அவர் ஒப்புக் கொண்டுள்ளார். கடனை திருப்பிச் செலுத்தாததால், தனது நிறுவனங்களுக்கு சென்ட்ரல் வங்கி சீல் வைத்ததால், இந்த மோசடியில் ஈடுபட்டதாக, ரிஷப் ஜெயின் கூறியுள்ளார்.
இதனால் மத்திய ஜிஎஸ்டி சட்டத்தின் கீழ் திரு. ரிஷப் ஜெயின் நேற்று கைது செய்யப்பட்டார். அவரை 26ம் தேதி வரை நீதிமன்ற காவலில் வைக்க தில்லி நீதிமன்ற மாஜிஸ்திரேட் உத்தரவிட்டார். இந்த மோசடி தொடர்பாக மேலும் விசாரணை நடக்கிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1771636
நிதி அமைச்சகம்
2021-22 நிதியாண்டில் ஆகஸ்ட் 2021 வரையிலான மத்திய அரசின் கணக்குகளின் மாதாந்திர ஆய்வு
2021 ஆகஸ்ட் மாதம் வரை மத்திய அரசின் மாதாந்திர கணக்குகள் ஒருங்கிணைக்கப்பட்டு அறிக்கைகள் வெளியிடப்பட்டுள்ளன. சிறப்பம்சங்கள் கீழே கொடுக்கப்பட்டுள்ளன:-
ஆகஸ்ட் 2021 வரை ரூ. 8,08,672 கோடியை  இந்திய அரசு பெற்றுள்ளது.. இதில், ரூ. 6,44,843 கோடி வரி வருவாய் , ரூ. 1,48,650 கோடி வரி அல்லாத வருவாய் மற்றும் ரூ. 15,179 கோடி கடன் அல்லாத மூலதன ரசீதுகள் ஆகும்.
கடன்களை மீட்டெடுப்பதற்கான ரூ. 6,808 கோடி மற்றும் இதர மூலதன ரசீதுகள் ரூ. 8,371 கோடி கடன் அல்லாத மூலதன ரசீதுகளில் அடங்கும். ஆகஸ்ட் 2021 வரை இந்திய அரசால் ரூ 2,12,606 கோடி மாநில அரசுகளுக்கு வரிப் பகிர்வாக வழங்கப்பட்டுள்ளது.
இந்திய அரசால் செய்யப்பட்ட மொத்த செலவு ரூ. 12,76,681 கோடி  ஆகும். இதில் ரூ. வருவாய் கணக்கில் ரூ 11,04,813 கோடி மற்றும் மூலதனக் கணக்கில் ரூ 1,71,868 கோடி அடங்கும். மொத்த வருவாய் செலவில், ரூ. 2,78,371 கோடி வட்டி செலுத்துதல் மற்றும் முக்கிய மானியங்களின் கணக்கில் ரூ 1,47,398 கோடி அடங்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1759660
பாதுகாப்பு அமைச்சகம்
மிகப்பெரிய கடலோரப் பாதுகாப்பு பயிற்சி - சீ விஜில்-21
இரண்டு வருடங்களுக்கு ஒரு முறை நிகழும் நாடு தழுவிய கடலோரப் பாதுகாப்பு பயிற்சியான ‘சீ விஜில்-21’, 2021 ஜனவரி 12 மற்றும் 13 ஆகிய தேதிகளில் நடக்கவிருக்கிறது.
ஜனவரி 2019-இல் தொடங்கப்பட்ட இந்தப் பயிற்சி, 7516 கி.மீ நீளமுள்ள ஒட்டுமொத்த கடற்கரைப் பகுதியிலும், இந்தியாவின் பிரத்யேக பொருளாதார மண்டலத்திலும் நடத்தப்படும். அனைத்து 13 கடலோர மாநிலங்கள் மற்றும் யூனியன் பிரதேசங்களோடு, மீனவ மற்றும் கடலோர சமூகங்கள் உள்ளிட்ட அனைத்து பங்குதாரர்களும் இதில் ஈடுபடுத்தப் படுவார்கள்.
இந்திய கடற்படை இந்தப் பயிற்சியை ஒருங்கிணைக்கிறது. கடல் மார்க்கமாக நடத்தப்பட்ட 26/11 மும்பை தாக்குதலுக்குப் பிறகு ஒட்டுமொத்த கடலோரப் பாதுகாப்பு கட்டமைப்பும் சீரமைக்கப்பட்டது.
புவியியல் வரம்பு, ஈடுபட்டுள்ள பங்குதாரர்களின் எண்ணிக்கை, கலந்துகொள்ளும் அமைப்புகள் மற்றும் அடையவுள்ள நோக்கங்களின் அடிப்படையில் இது வரை இல்லாத அளவில் இந்தப் பயிற்சி நடைபெறுகிறது.
கடல் சார்ந்த மற்றும் கடலோரப் பாதுகாப்பில் நமது தயார்நிலையை உயர்மட்ட அளவில் மதிப்பிடும் வாய்ப்பை இப்பயிற்சி வழங்கும். நமது பலம் மற்றும் பலவீனம் குறித்த உண்மையான மதிப்பீட்டை வழங்கவிருக்கும் ‘சீ விஜில் 21’, நமது கடல் மற்றும் தேசிய பாதுகாப்பை மேலும் வலுப்படுத்த உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1687660
------
(Visitor Counter : 198
அணுசக்தி அமைச்சகம்
வட இந்தியாவின் முதல் அணுமின் நிலையம் புதுதில்லிக்கு வடக்கே சுமார் 150 கிலோ மீட்டர் தொலைவில் ஹரியானாவில் உள்ள கோரக்பூரில் அமைக்கப்படுகிறது: மத்திய இணை அமைச்சர் டாக்டர் ஜிதேந்திர சிங்
வட இந்தியாவின் முதல் அணுமின் நிலையம், தேசிய தலைநகர் புது தில்லிக்கு வடக்கே சுமார் 150 கிலோ மீட்டர் தொலைவில் ஹரியானாவில் உள்ள கோரக்பூரில் அமைக்கப்படுகிறது.
இதை இன்று தெரிவித்த மத்திய அணுசக்தித் துறை இணை அமைச்சர் டாக்டர் ஜிதேந்திர சிங், முன்பு பெரும்பாலும் தென்னிந்திய மாநிலங்களான தமிழ்நாடு, ஆந்திரப் பிரதேசம் போன்ற மாநிலங்கள் அல்லது நாட்டின் மேற்குப் பகுதியான மகாராஷ்டிரா போன்ற இடங்களில் மட்டுமே அணுமின் நிலையங்கள் அமைக்கப்பட்டதாகக் கூறினார்.
இந்தியாவின் அணுசக்தித் திறனை அதிகரிப்பதற்கு முன்னுரிமை அளிக்கும் வகையில், கடந்த 8 ஆண்டுகளில் பல முக்கிய முடிவுகள் எடுக்கப்பட்டதாக டாக்டர் ஜிதேந்திர சிங் கூறினார். 10 அணு உலைகளை நிறுவுவதற்கு ஒரே நேரத்தில் பிரதமர் திரு நரேந்திர மோடி தலைமையிலான மத்திய அரசு ஒப்புதல் அளித்துள்ளது என்றும் அவர் கூறினார்.
கோரக்பூர் ஹரியானா அணு வித்யுத் பரியோஜனாவின்  இரண்டு அலகுகள் 700 மெகாவாட் திறன் கொண்டதாக முற்றிலும் உள்நாட்டு வடிவமைப்புடன் கூடிய அழுத்தப்பட்ட கனநீர் உலையுடன்  ஹரியானாவில் ஃபதேஹாபாத் மாவட்டத்தில் உள்ள கோரக்பூர் கிராமத்திற்கு அருகில் செயல்படுத்தப்பட்டு வருகிறது என்று அவர் தெரிவித்தார். இதற்கு ஒதுக்கப்பட்ட மொத்த நிதியான ரூ. 20,594 கோடியில் இதுவரை ரூ. 4,906 கோடி செலவிடப்பட்டுள்ளது என்றும் அவர் கூறினார்.
நாட்டின் எதிர்கால நம்பிக்கைக்குரிய துறையான இந்த அணுசக்தித் துறை, இந்தியாவின் ஆற்றல் தேவைகளைப் பூர்த்தி செய்யும் திறன் கொண்டது எனவும் அவர் கூறினார். அணுசக்தி ஆலைகளைத் திறப்பதற்கான ஆதாரங்களுக்காக, பொதுத்துறை நிறுவனங்களுடன் கூட்டு முயற்சிகளை உருவாக்க அணுசக்தித் துறை அனுமதி அளித்துள்ளது என்றும் அமைச்சர் தெரிவித்தார்.
ஹரியானா உலைக்கான முக்கிய கட்டடங்கள், கட்டமைப்புகள், பாதுகாப்பு தொடர்பான பம்ப் ஹவுஸ் , எரிபொருள் எண்ணெய் சேமிப்பு பகுதி-1 மற்றும் 2 , காற்றோட்ட அடுக்கு, மேல்நிலை தொட்டி  போன்றவற்றுக்கான பணிகளில் நல்ல முன்னேற்றம் உள்ளது என அவர் குறப்பிட்டார். டர்பைன் கட்டடம் -1 மற்றும் 2, 220 கிலோ வாட் சுவிட்ச்யார்ட் மற்றும் ஐடிசிடி-1ஏ ஆகியவற்றுக்கான அடிப்படைப் பணிகள் முடிவுற்றுள்ளன என அவர் கூறினார். மற்ற பகுதிகளில் ஐடிசிடி-கள், 400 கேவி சுவிட்ச்யார்டு உள்ளிட்டவற்றின் அடிப்படைப் பணிகள் நடந்து வருவதாக அவர் தெழிவித்தார்.
முதன்மைக் குளிரூட்டி பம்புகள், கேலண்ட்ரியா, அணு உலை ஹெடர்கள், மாடரேட்டர் மற்றும் பிற டி20 வெப்பப் பரிமாற்றிகள் போன்ற முக்கிய உற்பத்தி உபகரணங்களுக்கான கொள்முதல் ஆணைகள் ஏற்கனவே பிறப்பிக்கப்பட்டு பணிகள் மேற்கொள்ளப்படுவதாக அவர் தெரிவித்தார். எண்ட் ஷீல்டுகள் மற்றும் முதல் யூனிட்டுக்கான அனைத்து நீராவி ஜெனரேட்டர்களும் வாங்கப்பட்டுள்ளதாக அவர் கூறினார். மற்ற உபகரணங்களின் உற்பத்தி பல்வேறு நிலைகளில் உள்ளது என்றும் கட்டுமான தளத்துக்கு குறித்த நேரத்தில் அவை கொண்டு செல்லப்படும் என எதிர்பார்க்கப்படுகிறது என்றும் அவர் தெரிவித்தார்.
ஹரியானா நீர்ப்பாசனம் மற்றும் நீர்வளத் துறை மூலம், குளிரூட்டுதலுக்கான நீர் தேவைகளைப் பூர்த்தி செய்வதற்காக நீர் குழாயின் கட்டுமானப் பணிகள் மேற்கொள்ளப்படுவதாகவும், இந்தப் பணிகளில் நல்ல முன்னேற்றம் இருப்பதாகவும் திரு. ஜிதேந்திர சிங் கூறினார்.
நுகர்வோர் நலன், உணவு மற்றும் பொது விநியோகம் அமைச்சகம்
சர்க்கரைப் பருவத்தில் கூட்டுறவு சர்க்கரை ஆலைகளோடு தொடர்புடைய சுமார் 40 லட்சம் கரும்பு விவசாயிகள் பயனடைந்துள்ளனர்
அகில இந்திய அளவில் 2019-20 சர்க்கரைப் பருவத்தில் மொத்தம் 51.18 லட்சம் ஹெக்டேரிலும், 2020-21 சர்க்கரைப் பருவத்தில் 54.76 லட்சம் ஹெக்டேரிலும் கரும்பு பயிரிடப்பட்டுள்ளது. இதே காலத்தில் கரும்பு உற்பத்தி முறையே 3968 மற்றும் 4376 லட்சம் மெட்ரிக் டன்னாக இருந்தது. மொத்த சர்க்கரை உற்பத்தி 2019-20-ல் 273.85 லட்சம் மெட்ரிக் டன்னாகவும், 2020-21-ல் 310 மெட்ரிக் டன்னாகவும் இருந்தது.
நாட்டில் 2019-20-ல் மொத்தம் 173 கூட்டுறவு சர்க்கரை ஆலைகளும், 2020-21-ல் 190 சர்க்கரை ஆலைகளும் செயல்பட்டன. இதே காலத்தில் தமிழ்நாட்டில் செயல்பட்ட கூட்டுறவு சர்க்கரை ஆலைகளின் எண்ணிக்கை முறையே 11 மற்றும் 12 ஆக இருந்தது.
நாடு முழுவதும் உள்ள கூட்டுறவுச் சர்க்கரை ஆலைகள் மூலம் சர்க்கரைப் பருவத்தில் சுமார் 40 லட்சம் கரும்பு விவசாயிகள் பயனடைந்துள்ளனர்.
மக்களவையில்இன்று நுகர்வோர் நலன், உணவு மற்றும் பொதுவிநியோகத்துறை இணை அமைச்சர் சாத்வி நிரஞ்சன் ஜோதி எழுத்து மூலம் அளித்த பதிலில் இதனைத் தெரிவித்தார்.
மேலும் விவரங்களுக்கு இந்த ஆங்கிலச் செய்திக் குறிப்பைக்காணவும் https://pib.gov.in/PressReleasePage.aspx?PRID=1781687
----
(Visitor Counter : 109
ரெயில்வே அமைச்சகம்
27600 மெட்ரிக் டன் திரவ மருத்துவ பிராணவாயுவை ஆக்ஸிஜன் எக்ஸ்பிரஸ் ரயில்கள் நாடு முழுவதும் விநியோகம்
பல்வேறு தடைகளையும் கடந்து நாடு முழுவதும் திரவ மருத்துவ பிராணவாயுவை ஆக்சிஜன் எக்ஸ்பிரஸ் ரயில்களின் மூலம் இந்திய ரயில்வே விநியோகித்து வருகிறது.
27000 மெட்ரிக் டன்னிற்கும் அதிகமான திரவ மருத்துவப் பிராணவாயுவை ஆக்சிஜன் எக்ஸ்பிரஸ் ரயில்கள் கொண்டு சேர்த்துள்ளன.
இதுவரை 1,603 டேங்கர்களில் சுமார் 27,600 மெட்ரிக் டன் பிராணவாயுவை தமிழகம் உள்ளிட்ட பல்வேறு மாநிலங்களுக்கு விநியோகம் செய்யப்பட்டுள்ளது.
392 ஆக்சிஜன் எக்ஸ்பிரஸ் ரயில்கள் மூலம் மாநிலங்களுக்கு மருத்துவப் பிராணவாயு வழங்கப்பட்டுள்ளது. தற்போது 21 டேங்கர்களில் சுமார் 381 மெட்ரிக் டன் பிராணவாயுவுடன் 4 ரயில்கள் பயணித்துக் கொண்டிருக்கின்றன.
தமிழ்நாட்டிற்கு 3700 மெட்ரிக் டன்னுக்கும் அதிகமான பிராணவாயு விநியோகிக்கப்பட்டுள்ளது. தெலங்கான, ஆந்திரப் பிரதேசம் மற்றும் கர்நாடகாவிற்கு முறையே 2700, 3000 மற்றும் 3300 மெட்ரிக் டன் திரவ மருத்துவ ஆக்சிஜன் வழங்கப்பட்டுள்ளது.
தமிழ்நாடு, உத்தராகண்ட், கர்நாடகா, மகாராஷ்டிரா, மத்தியப் பிரதேசம், ஆந்திரப் பிரதேசம், ராஜஸ்தான், ஹரியானா, தெலங்கானா, பஞ்சாப், கேரளா, தில்லி, உத்தரப் பிரதேசம், ஜார்கண்ட், அசாம் ஆகிய 15 மாநிலங்கள் இதுவரை பிராணவாயுவைப் பெற்றுள்ளன.
இதுவரை தமிழகத்திற்கு 3773 மெட்ரிக் டன், மகாராஷ்டிராவிற்கு 614 மெட்ரிக் டன், உத்தரப் பிரதேசத்திற்கு 3797 மெட்ரிக் டன், மத்தியப் பிரதேசத்திற்கு 656 மெட்ரிக் டன், தில்லிக்கு 5790 மெட்ரிக் டன், ஹரியானாவிற்கு 2212 மெட்ரிக் டன், ராஜஸ்தானிற்கு 98 மெட்ரிக் டன், கர்நாடகாவிற்கு 3341 மெட்ரிக் டன், உத்தராகண்டிற்கு 320 மெட்ரிக் டன், ஆந்திரப் பிரதேசத்திற்கு 3049 மெட்ரிக் டன், பஞ்சாப்பிற்கு 225 மெட்ரிக் டன், கேரளாவிற்கு 513 மெட்ரிக் டன், தெலங்கானாவிற்கு 2765 மெட்ரிக் டன், ஜார்கண்டிற்கு 38 மெட்ரிக் டன், அசாமிற்கு 400 மெட்ரிக் டன் திரவ மருத்துவ பிராணவாயு விநியோகம் செய்யப்பட்டுள்ளது.
தமிழகத்தில் திருவள்ளூர், சென்னை, தூத்துக்குடி, கோயம்புத்தூர் மற்றும் மதுரை உட்பட 15 மாநிலங்களில் உள்ள 39 மாநகரங்கள்/நகரங்களுக்கு திரவ மருத்துவ பிராணவாயுவை ஆக்சிஜன் எக்ஸ்பிரஸ்கள் இது வரை கொண்டு சேர்த்துள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1725353